Voormalige prokureur vas wat glo POF uit miljoene swendelArgieffoto. (Foto: Maroela Media) ŉ Prokureur van Mbombela, Mpumalanga, is Vrydag in hegtenis geneem nadat hy glo miljoene rande van die Padongelukkefonds (POF) in sy sak gesteek het. Volgens kapt. Dineo Lucy Sekgotodi, woordvoerder van die Valke, is die prokureur – wat in Mbombela praktiseer het – deur sy kliënte aangestel en het eise namens hulle by die POF, die meester van die hooggeregshof en die boedelkantoor ingedien. “By die ontvangs van die geld het hy dit na bewering in sy sak gesteek. Hy het ook geld vir litigasie gesteel nadat ŉ kliënt hom genader het om ŉ private ondersoeker aan te stel om ŉ private ondersoek namens haar te doen. Sy het glo die geld in die prokureur se trustrekening inbetaal,” bevestig Sekgotodi. “Die beskuldigde het na bewering ’n totale bedrag van R 981 452.54 gesteel terwyl ŉ potensiële verlies ter waarde van R 1,3 miljoen deur die Getrouheidsfonds gestop is.” Die prokureur is op borgtog van R5 000 vrygelaat en sal na verwagting weer op 6 April in die gespesialiseerde handelsmisdaadhof verskyn.